Buster Keaton

Joseph Frank «Buster» Keaton (født 4. oktober 1895 i Piqua i Kansas, død 1. februar 1966 i Woodland Hills i California) var en amerikansk stumfilmskuespiller, komiker og filmregissør. Han ble belønnet med en æres-Oscar og har fått to stjerner på Hollywood Walk of Fame. I 1999 ble Keaton kåret til tidenes 21. største mannlige filmlegende av Det amerikanske filminstituttet.

Tidlige liv 
Keaton var født i Piqua i Kansas som barn av vaudevillestjernene Joe og Myra Keaton. Han het egentlig Joseph Frank Keaton, men fikk navnet Buster på grunn av hans tidlige medvirkende i hans foreldres opptredener, hvor han ble kastet rundt. Han hevdet selv at han allerede på denne tiden oppdaget at publikum lo høyere når han reagerte med «pokerfjes» til enhver situasjon.

Filmmannen 
Da han var 21 måtte Busters far oppgi vaudevillen på grunn av alkoholmisbruk, og den unge Buster måtte finne en annen levevei. I 1917 ble han ansatt av filmkomikeren Roscoe Arbuckle, og disse medvirket sammen i 15 kortfilmer, før Keaton i 1920 startet sitt eget selskap: Buster Keaton Productions, hvoretter han fra da av skrev, regisserte og spilte i sine egne filmer. Under de første årene lagde han kortfilmer, såkalte «to-aktere», før han i 1923 gikk over til helaftens spillefilmer. Det skapte klassikere som Generalen og Skip ohoi. Han fikk kallenavnet «steinansikt» på grunn av hans urokkelige pokeransikt, som på tross av sin urokkelighet allikevel er svært uttrykksfullt og talende. Hans film er preget av slapstick-komikk iblandet lett tragiske elementer av en ung mann som ofte må gå igjennom mye for å få piken som han elsker. Keatons lidenskap for mekanikk fornekter seg ikke i filmene, hvor lokomotiv, skip og lignende ofte spiller en stor rolle. Keaton blir i dag hyllet for sine ofte risikable stunts.

Keatons storhetstid regnes for å være årene 1920–1928. I 1928 signerte han kontrakt med gigantselskapet Metro-Goldwyn-Mayer, og ble i og med dette frarøvet mye kunstnerisk frihet. Samtidig med dette inntrådte talefilmen. Keaton lagde flere kommersielt sett suksessrike filmer utover 1930-årene, men ingen av dem kunne kreativt sett måle seg med stumfilene hans. Keaton skal ha vært svært ulykkelig over behandlingen han mottok hos MGM i denne perioden, og utviklet alkoholproblemer. Etter at kontrakten hos MGM utgikk i 1933, gikk han over til å for det meste medvirke i biroller.

Ettermæle 
Fra og med 1950-årene opplevde Keaton imidlertid en gjenoppreisning. Skuespilleren James Mason, som bodde i hans gamle villa i Hollywood, fant i 1952 mange kopier av gamle Keaton-filmer som man mente var forsvunnet, og det foranlediget filmhistorikeren Raymond Rohauer til å arbeide seriøst med Keatons verker. Han opptrådte kort med Charlie Chaplin i Rampelys i 1952, og ble et husholdningsnavn takket være jevnlige opptredener i reklamefilmer. I 1960 mottok han en æres-Oscar for sitt bidrag til filmhistorien. Filmene hans ble bragt fram igjen og vistes stadig på ulike filmfestivaler. Keaton døde i Woodland Hills i California, av lungekreft. Han har fått to stjerner på Hollywood Walk of Fame. I 1999 ble Keaton kåret til tidenes 21. største mannlige filmlegende av Det amerikanske filminstituttet.

Privat 
Keaton var gift tre ganger:
Natalie Talmadge (1921–1932) – 2 sønner
 Mae Scriven (1933–1936)
 Eleanor Keaton (1940–1966)

Filmografi i utvalg

Kortfilmer (to-aktere) 
 1920 Busters hvetebrødsdager (One Week)
 1920 Buster Bukseløs (Neighbors)
 1921 Buster i klister (The Goat)
 1921 Buster som apekatt (The Playhouse)
 1922 Buster blandt indianere (The Paleface)
 1922 Buster på politirevy (Cops)
 1922 Buster som hesteskomaker (The Blacksmith)
 1923 Luftens erobrer (The Balloonatic)

Helaftens spillefilm 
 1920 The Saphead 
 1923 Kjærlighet til alle tider (Three Ages)
 1923 Gutten i Røiken (Our Hospitality)
 1924 Sherlock Jr. 
 1924 Alene på Atlanter'n (The Navigator)
 1925 Sidste chance (Seven Chances)
 1925 Go West 
 1926 Mesterbokseren (The Battling Butler)
 1926 Generalen
 1927 Sportsmanden (College)
 1928 Dampbåt-Bill jr (Steamboat Bill, Jr.)
 1928 Kanonfotografen (The Cameraman)
 1932 Den lidenskapelige rørlegger
 1943 Idag og for alltid
 1952 Rampelys
 1963 For en gal, gal, gal, gal verden

Referanser

Eksterne lenker 

 
 

Skuespillere fra USA
Regissører fra USA
Stumfilmskuespillere
Stumfilmregissører
Oscar-vinnere
Hollywood Walk of Fame
Personer fra USA av skotsk opphav
Personer fra USA av irsk opphav
Personer fra USA av engelsk opphav
Personer fra USA av tysk opphav
Personer fra Woodson County i Kansas